**Ministru kabineta noteikumu projekta “Izglītības iestāžu, eksaminācijas centru, citu Izglītības likumā noteiktu institūciju, izglītības programmu akreditācijas un izglītības iestāžu vadītāju profesionālās darbības novērtēšanas kārtība” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Izglītības iestāžu, eksaminācijas centru, citu Izglītības likumā noteiktu institūciju, izglītības programmu akreditācijas un izglītības iestāžu vadītāju profesionālās darbības novērtēšanas kārtība” (turpmāk – MK noteikumu projekts) izstrādāts ar mērķi pilnveidot akreditācijas un izglītības iestāžu vadītāju profesionālās darbības novērtēšanas norises kārtību.  MK noteikumu projekts stājas spēkā pēc pieņemšanas Ministru kabinetā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | MK noteikumu projekts izstrādāts, pamatojoties uz Izglītības likuma 14. panta 8., 11., 12.1 un 29. punktu,  Vispārējās izglītības likuma 4. panta 1. punktu, Profesionālās izglītības likuma 7. panta 7. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Attīstot izglītības kvalitātes monitoringa sistēmu Latvijas Republikā, ir būtiski pilnveidot vispārējās un profesionālās izglītības kvalitātes vērtēšanu, ieviest mūsdienu izglītības attīstības tendencēm atbilstošas prasības izglītības iestāžu, citu Izglītības likumā noteiktu institūciju, eksaminācijas centru (turpmāk – izglītības iestāde) darbības un izglītības programmu īstenošanas kvalitātes vērtēšanā, tostarp ieviest mūsdienu izpratni par izglītības iestādes un izglītības programmu akreditāciju, nostiprināt mūsdienu informācijas tehnoloģiju izmantošanu, novērst dublēšanos pašvērtēšanā, akreditācijas un izglītības iestādes vadītāja profesionālās darbības novērtēšanas (turpmāk – izglītības iestādes vadītāja novērtēšana) procedūrā, ar jēgpilniem uzdevumiem (kuru izpilde ir obligāta, to gaitu ir jāatspoguļo pašnovērtējuma ziņojumā) un rekomendācijām (kuru izpilde ir vēlama) stiprināt mērķtiecīgu izglītības kvalitātes pilnveidi izglītības iestāžu darbībā, vairāk uzmanības veltīt mācību un audzināšanas darba analīzei, iesaistīto pušu – izglītojamo, vecāku, pedagogu, darba devēju, īpaši dibinātāju viedokļiem, kā arī nodrošināt regulāru izglītības kvalitātes monitoringu akreditācijas starplaikā. Pašnovērtējuma ziņojuma publiskā daļa ļauj ieinteresētājām pusēm iegūt informāciju par izglītības iestādes darbību, tostarp par sasniegumiem / stiprajām pusēm, kurai ir nozīme, piemēram, turpmākā izglītības iestādes darbības plānošanā, izglītības programmas izvēlē, sadarbības attīstīšanā ar partneriem, jaunu darbības mērķu izvirzīšanā.  Minētais ļauj veidot uz rezultātu vērstu pieeju izglītības kvalitātes vērtēšanā, kā arī ieviest nepieciešamos jauninājumus atbilstoši Ekonomiskās sadarbības un attīstības organizācijas (Organisation for Economic  Co-operation and Development (turpmāk – OECD))  rekomendācijām, Eiropas Komisijas ekspertu ieteikumiem par akreditācijas veidu dažādošanu un jaunajam izglītības saturam.  Tādējādi akreditācija un izglītības iestādes vadītāja novērtēšana kļūs mūsdienīgāka un efektīvāka, vienlaikus neradot papildu slogu izglītības iestādēm un pedagogiem, ļaujot attīstīt vienotu pieeju izglītības kvalitātes vērtēšanai valsts mērogā, kā arī stiprināt pašvaldību un valsts spēju vadīt un monitorēt izglītības kvalitāti.  MK noteikumu projekts paredz, ka, piesakoties akreditācijai un izglītības iestādes vadītāja novērtēšanai, izglītības iestādes vadītājs iesniedz Izglītības kvalitātes valsts dienestā (turpmāk – dienests) ar dibinātāju saskaņotu akreditācijas vai izglītības iestādes vadītāja novērtēšanas iesniegumu (iesniegumam netiek pievienoti citi dokumenti, jo visi nepieciešamie dokumenti un informācija jau būs dienesta rīcībā). Šāds saskaņojums ir nepieciešams, jo dibinātājs uzņemas finansiālās saistības par akreditācijas un izglītības iestādes vadītāja novērtēšanu, ir jāsaskaņo procedūru norises termiņi, dibinātāja pārstāvju dalība utt.  Izglītības iestāde analizē savu darbību un katru gadu līdz 1. oktobrim nodrošina pašnovērtējuma ziņojuma iesniegšanu dienestā: kā obligāta prasība ir paredzēta tā publiskojamās daļas publicēšana izglītības iestādes vai tās dibinātāja tīmekļvietnē. Pašnovērtējuma ziņojumam ir noteikta struktūra. Taupot izglītības iestāžu resursus un mazinot administratīvo slogu, pašnovērtējuma ziņojumā publiskajā daļā atspoguļo tikai svarīgākos izglītības iestādes darbības aspektus. Savukārt pašnovērtējuma ziņojuma daļā, kas būs pieejama dienestam, varēs objektīvi analizēt problēmas izglītības iestādes darbībā un to iespējamos risinājumus, informēt par uzdevumu izpildi utt. Paredzot šādu risinājumu, ir ņemts vērā izglītības iestāžu viedoklis, ka nav nepieciešams visu informāciju publiskot. Turklāt šāds risinājums veicinās ziņojuma drošticamību un objektivitāti.  Akreditējot izglītības iestādes (izņemot pirmsskolas izglītības iestādes), citas Izglītības likumā noteiktās institūcijas, eksaminācijas centrus un vispārējās pamatizglītības programmas, vispārējās vidējās izglītības programmas, profesionālās pamatizglītības programmas, arodizglītības programmas, profesionālās vidējās izglītības programmas, profesionālās tālākizglītības programmas, izglītības iestādes profesionālās pilnveides izglītības programmas vai profesionālās ievirzes izglītības programmas īstenošanā, novērtējot izglītības iestādes vadītāju, dienests sākotnēji izvērtē dokumentus un pieejamo informāciju, tostarp Valsts izglītības informācijas sistēmā (turpmāk – informācijas sistēma), attiecīgi lemjot par akreditācijas uzsākšanu izglītības iestādē (akreditācijas ekspertu komisija) vai akreditācijas atteikumu. Ja dienests konstatē, ka ir nepieciešams aktualizēt izglītības iestādes vai eksaminācijas centra nolikumu, tad izglītības iestādes vai eksaminācijas centra vadītājs dienestā iesniedz nolikuma projektu vai informē par nolikuma pilnveidi / grozījumu izstrādi un virzību. Dienests, izmantojot informācijas sistēmas jau šobrīd nodrošināto pārbaudes iespēju, pārliecināsies, vai no Sodu reģistra par konkrētu personu ir / nav nepieciešams rakstiska pieprasījuma veidā pieprasīt nepieciešamu informāciju par personas iepriekšējo sodāmību un izvērtēs sniegtās ziņas par izglītības iestādes pedagogiem un tehniskajiem darbiniekiem, kas nepieciešami, lai pārliecinātos par attiecīgās personas atbilstību Izglītības likumā, Psihologu likumā un Bērnu tiesību aizsardzības likumā (ja izglītības iestādē mācās bērni) ietvertajām prasībām (par noziedzīgiem nodarījumiem, sodāmību krimināllietās un administratīvo pārkāpumu lietās, par tiesas nolēmumu).  Gadījumā, ja dienests konstatē būtiskus trūkumus izglītības iestādes darbībā, izglītības programmas īstenošanā vai izglītības iestādes vadītāja profesionālajā darbībā, kas neļauj akreditēt izglītības iestādi vai izglītības programmu (piemēram, izglītības iestāde darbojas neatbilstoši izglītības iestādes veidam, nav atbilstoša materiāli tehniskā nodrošinājuma, t.sk. telpu stāvoklis, izglītības programmas īstenošana neatbilstoši licencētajai izglītības programmai u.c.) un tie nav novērsti pēc dienesta sniegtās informācijas, dienests lemj par akreditācijas atteikumu. Šajā gadījumā izglītības iestāde vai tās dibinātājs akreditācijas izdevumus nesedz. Tādējādi tiks taupīti resursi, tostarp izglītības iestādes akreditācijas izdevumi, kā arī akreditācijas ekspertu komisijas laiks un noslodze, vienlaikus ļaujot izglītības iestādēm uzlabot izglītības kvalitāti.  Akreditācijas izdevumos ietilpst akreditācijas ekspertu atlīdzība, ko aprēķina atbilstoši izglītojamo skaitam izglītības iestādē, akreditējamo izglītības programmu skaitam un veidam, kvalifikāciju skaitam.  Akreditācijas ekspertu komisijā iekļauj personas (ekspertus), kurām ir zināšanas izglītības kvalitātes vērtēšanā, izpratne par izglītības sistēmu un izglītības iestādes darbību, augstākā izglītība pedagoģijā, izglītības zinātnē, vadībzinātnē vai nozarei atbilstoša augstākā izglītība, izņemot gadījumus, kad profesija neparedz iespēju iegūt augstāko izglītību, piemēram, frizieris, metinātājs, aukle utt. Šajā gadījumā nozari pārstāv eksperts, kuram ir profesionālā izglītība. Lai novērtētu izglītības iestādes darbības, izglītības programmas īstenošanas kvalitāti un izglītības iestādes vadītāja profesionālo darbību, tiek izveidota akreditācijas ekspertu komisija, kuras vadītājs ir dienesta darbinieks vai eksperts, kuram ir pieredze izglītības vadībā. Savukārt atsevišķiem ekspertiem būtiskas ir zināšanas un profesionālā pieredze konkrētajā jomā, piemēram, novērtējot kritērijus ,,mācīšana un mācīšanās”, ,,vienlīdzība un iekļaušana” u.c., tādējādi ekspertu komisijā var iekļaut ekspertus, kuriem ir atbilstoša plaša pieredze un zināšanas, kas ir iegūtas pedagoģiskajā vai pētnieciskajā darbā.  Mācību process profesionālās pamatizglītības, arodizglītības, profesionālās vidējās un profesionālās tālākizglītības programmās ir virzīts uz konkrētās profesionālās kvalifikācijas piešķiršanu, minēto profesionālās izglītības programmu īstenošanas kvalitātes novērtēšanā tiek iesaistīti nozaru ekspertu padomju (ja tāda attiecīgajā nozarē ir izveidota) deleģētie pārstāvji. Akreditācijas ekspertu komisiju izveide izglītības tematiskās jomas “Mākslas” akreditācijai notiek, balstoties uz Latvijas Nacionālā kultūras centra (turpmāk – LNKC) deleģējumu, ievērojot Ministru kabineta  2012. gada 18. decembra noteikumu Nr. 931 “Latvijas Nacionālā kultūras centra nolikums” 4.15. apakšpunktā noteikto, ka LNKC sagatavo, aktualizē un iesniedz dienestā ekspertu sarakstu mākslas, mūzikas un dejas profesionālās vidējās izglītības iestāžu un programmu akreditācijai, kā arī mākslas, mūzikas un dejas profesionālās ievirzes izglītības iestāžu akreditācijai. Lai veiktu nozares prasībām atbilstošu izglītības programmu īstenošanas kvalitātes izvērtējumu, akreditācijas ekspertu komisijā iekļauj katras akreditējamās profesionālās vidējās izglītības programmas kvalifikācijai vai profesionālās ievirzes izglītības programmas nosaukumam atbilstoši nozares speciālisti, atbilstoši LNKC deleģējumā norādītajai eksperta profesionālajai jomai. Savukārt izglītības iestādes darbības kvalitātes vērtēšanā sporta profesionālās ievirzes izglītības programmu īstenošanā iesaista Latvijas Sporta federāciju padomes deleģētos ekspertus. Akreditācijas ekspertu komisijā iekļaujami izglītības programmas specifikai atbilstoši nozares speciālisti.  Akreditācijas ekspertu komisija darbojas saskaņā ar MK noteikumu projektu un savā darbībā ievēro Izglītības un zinātnes ministrijas saskaņotu izglītības kvalitātes vērtēšanas metodiku. Izstrādājot izglītības kvalitātes vērtēšanas metodiku (kura ir specifiska vispārējai un profesionālajai izglītībai, pirmsskolas izglītības iestāžu vadītāju profesionālās darbības novērtēšanai), dienests iesaista tā satura apspriešanā sadarbības partnerus, tostarp Latvijas Izglītības un zinātnes darbinieku arodbiedrības, Latvijas Darba devēju konfederācijas pārstāvjus. Minētais ļauj arī operatīvi pilnveidot metodiku, ievērojot izmaiņas normatīvajos aktos un aktuālas izglītības, dažādu profesionālo nozaru, darba tirgus attīstības tendences.  MK noteikumu projekta 19. punkts neparedz precīzu termiņu, kādā akreditācijas ekspertu komisija sagatavo ziņojuma projektu, ar kuru elektroniski iepazīstina izglītības iestādes vai eksaminācijas centra vadītāju, jo ziņojuma sagatavošanas laiks ir atkarīgs no akreditējamo izglītības programmu skaita, var būt saistīts ar nepieciešamību precizēt vai iegūt papildu informāciju, detalizēti izvērtēt izglītības iestādes apmeklējuma laikā iegūtos faktus utt. Turklāt izglītības iestāde vai eksaminācijas centrs par akreditācijas ekspertu komisijas darbības laiku, akreditācijas norisi un termiņiem, ievērojot MK noteikumu projekta 9. punktu, tiek informēta (vienojas) slēdzot līgumu par ekspertu darba samaksas un komandējuma izdevumu segšanu. Vienlaikus, ievērojot dažādu konkursu par mācību nodrošināšanu noteiktām sabiedrības grupām, piemēram, bezdarbniekiem, pieaugušajiem, ieslodzītajiem u.c., vai publisko iepirkumu specifiku izglītībā, izglītības iestādei, kura plāno piedāvāt izglītības programmas jaunās īstenošanas vietās, akreditācijas eksperta vizīte klātienē tiek organizēta pēc tam, kad ir nokomplektēta mācību grupa. Līdz eksperta vizītei un lēmuma pieņemšanai par jaunas akreditētas izglītības programmas īstenošanas vietas novērtējumu izglītības iestāde apliecina savas iespējas nodrošināt atbilstošu izglītības kvalitāti, iesniedzot dienestam vai citām iestādēm nepieciešamos apliecinājumus.  Personas tiesības tapt uzklausītai ir viens no būtiskākajiem administratīvā procesa principiem, jo iestādei (dienestam) ir pienākums objektīvi noskaidrot visus lietas apstākļus, tostarp, uzklausīt izglītības iestādes un eksaminācijas centra vadītāja viedokli saistībā ar akreditāciju un izglītības iestādes vadītāja novērtēšanu. Ar MK noteikumu projektu paredzēts, ka, izvērtējot saņemto informāciju, ekspertu komisijas vadītājs piecu darbdienu laikā precizē ziņojuma projektu un elektroniski iesniedz ziņojumu dienestā, kā arī nosūta to izglītības iestādes vai eksaminācijas centra vadītājam un izglītības iestādes vai eksaminācijas centra dibinātājam.  Lai nodrošinātu objektīvāku akreditācijas un izglītības iestādes vadītāja novērtēšanu, tostarp, lai novērtētu sniegumu izglītības inovāciju jomā, jaunāko pedagoģijas un izglītības vadības atziņu ieviešanu izglītības iestādē, MK noteikumu projektā paredzēts ieviest kvalitātes vērtējuma piekto līmeni “izcili”. Detalizēti kvalitātes vērtēšanas līmeņu apraksti noteikti izglītības kvalitātes vērtēšanas metodikā.  Atbilstoši šobrīd spēkā esošajam Ministru kabineta  2016. gada 20. decembra noteikumu Nr. 831 “Izglītības iestāžu, eksaminācijas centru, citu Izglītības likumā noteiktu institūciju, vispārējās un profesionālās izglītības programmu akreditācijas un izglītības iestāžu vadītāju profesionālās darbības novērtēšanas kārtība” (turpmāk –MK noteikumi Nr. 831) regulējumam akreditācijas ekspertu komisija akreditācijā vērtē septiņas jomas un 19 kritērijus. Ar MK noteikumu projektu paredzēts noteikt akreditācijas un izglītības iestādes vadītāja novērtēšanas četras kvalitātes jomas un to 12 kritērijus, kas orientēti uz konkrētu, mērāmu un sasniedzamu rezultātu. To pamatojumu un skaidrojumu sk. Starpziņojumā par jēdziena “izglītības kvalitāte” definīciju un to raksturojošiem kvalitatīvajiem un kvantitatīvajiem rādītājiem, kā arī izglītības kvalitātes vērtēšanas metodikā.  Vērtējot kvalitātes jomas “Atbilstība mērķiem” kritērijus “Kompetences un sasniegumi”, “Izglītības turpināšana un nodarbinātība” un “Vienlīdzība un iekļaušana”, tiks vērtēti izglītības iestādes izvirzītie un sasniegtie rezultāti.  Vērtējot kvalitātes jomas “Kvalitatīvas mācības” kritērijus “Mācīšana un mācīšanās”, “Pedagogu profesionālā kapacitāte”, “Izglītības programmu īstenošana”, tiks vērtēts mācību saturs (izglītības iestādes īstenotās izglītības programmas), pedagogu savstarpējā sadarbība mācību un audzināšanas procesā, mācīšanas un mācīšanās kvalitāte, mācīšanās prasmju attīstīšana, mācību sasniegumu vērtēšana kā mācību procesa sastāvdaļa, izglītojamo sniegums un sasniegumi ikdienas darbā un valsts pārbaudes darbos, atbalsts izglītojamiem, mācīšanas metodika, mūsdienīgs un darba tirgum atbilstošs mācību saturs, starppriekšmetu saiknes un kompetenču pieejas nodrošināšana.  Vērtējot kvalitātes jomas “Iekļaujoša vide” kritērijus “Pieejamība”, “Drošība un psiholoģiskā labklājība”, “Infrastruktūra un resursi”, tiks vērtēts psiholoģiskais atbalsts, sociālpedagoģiskais atbalsts, izglītojamo drošības garantēšana (drošība un darba aizsardzība), tostarp rīcība vardarbības mazināšanai (t.sk. ņirgāšanās novēršanai), atbalsts personības veidošanā, audzināšana, atbalsts karjeras izglītībā, atbalsts mācību darba diferenciācijai, atbalsts izglītojamiem, tostarp ar speciālām vajadzībām, sadarbība ar izglītojamā ģimeni, izglītības iestādes mikroklimats, izglītības iestādes fiziskā vide un vides pieejamība, izglītības iestādes iekārtas un materiāltehniskie resursi, personālresursi.  Vērtējot kvalitātes jomas “Laba pārvaldība” kritērijus “Administratīvā efektivitāte”, “Vadības profesionālā darbība” un “Atbalsts un sadarbība”, tiks vērtēta izglītības iestādes darba pašvērtēšana un attīstības plānošana, izglītības iestādes vadības darbs un personāla pārvaldība, izglītības iestādes darbības efektivitāte un finanšu jautājumu risināšana, izglītības iestādes sadarbība ar citām institūcijām (plašāk sk. Starpziņojumu par jēdziena “izglītības kvalitāte” definīciju un to raksturojošiem kvalitatīvajiem un kvantitatīvajiem rādītājiem).  MK noteikumu projekts paredz: ja tiks vērtēta izglītības programmas īstenošanas kvalitāte un novērtēts izglītības iestādes vadītājs, tad noteiks kvalitātes jomu – “Atbilstība mērķiem”, “Kvalitatīvas mācības”, “Iekļaujoša vide” un “Laba pārvaldība” – kritēriju kvalitātes vērtējuma līmeni. Savukārt, ja tiks vērtēts izglītības iestādes vadītājs, noteiks tikai kritērija “Administratīvā efektivitāte”, “Vadības profesionālā darbība” un “Atbalsts un sadarbība” kvalitātes vērtējuma līmeni, kā arī izglītības iestādes dibinātāja izvēlētā kritērija kvalitātes vērtējuma līmeni.  Ja tiks vērtēta izglītības programmas īstenošanas kvalitāte vai izglītības iestādes darbības kvalitāte profesionālās pilnveides izglītības programmas īstenošanā policijas darba un apsardzes darbības jomā, ugunsdrošības, ugunsdzēsības un civilajās aizsardzības jomā, valsts robežas drošības jomā, militārās aizsardzības jomā nenoteiks šo noteikumu projekta 26.1.3. un 26.3. apakšpunktā minēto kritēriju kvalitātes vērtējuma līmeni.  Akreditācijas ekspertu komisija vērtē izglītības kvalitāti tikai izglītības programmas īstenošanas laikā, t.i., laika periodā, kad izglītojamie apgūst izglītības programmu, un tā ir tiesīga iepazīties ar iepriekšējo izglītības iestādes, eksaminācijas centra darbības, izglītības programmas īstenošanas kvalitātes vai izglītības iestādes vadītāja novērtēšanas ziņojumu. Nepieciešamības gadījumā minētos dokumentus akreditācijas ekspertu komisijai nodrošina dienests. Akreditācijas ekspertu komisijai ir tiesības iepazīties ar dibinātāja iepriekš veikto izglītības iestādes vadītāja novērtēšanu, kas veikta ne retāk kā reizi divos gados.  Ievērojot izglītības iestādes vadītāja kā līdera lomu izglītības iestādes darbībā (kas īpaši nepieciešams, īstenojot jaunu izglītības saturu), MK noteikumu projektā pastiprinātas prasības izglītības iestādes vadītāja novērtēšanai, proti, ja kaut viens no kritērijiem novērtēts ar kvalitātes vērtējuma līmeni “jāpilnveido”, izglītības iestādes vadītājam jāiesniedz dienestā ar dibinātāju saskaņots rīcības plāns savas profesionālās darbības pilnveidei. Šajā plānā izglītības iestādes vadītājs var iekļaut, piemēram, profesionālās kompetences pilnveidi izglītības iestādes vadības un pedagoģijas jautājumos, supervīzijas, mentora atbalstu, sadarbību ar izglītības pētniekiem un konsultantiem un citus izglītības iestādes vadītāja profesionālās darbības atbalsta un profesionālās kompetences pilnveides pasākumus. Ja izglītības iestādes vadītājs atkārtoti novērtēts ar kvalitātes vērtējuma līmeni “jāpilnveido”, par šādu vērtējumu informē dibinātāju, rosinot izbeigt darba tiesiskās attiecības ar izglītības iestādes vadītāju.  Gadījumā, ja pieņemts lēmums par eksaminācijas centra, izglītības iestādes akreditāciju profesionālās ievirzes vai profesionālās pilnveides izglītības programmas īstenošanā vai izglītības programmas akreditāciju uz sešiem gadiem ar nosacījumu uz diviem gadiem, mēneša laikā pēc lēmuma saņemšanas izglītības iestādes vadītājs iesniedz dienestā ar dibinātāju saskaņotu rīcības plānu akreditācijas ziņojumā norādīto nepilnību novēršanai un uzdevumu izpildei.  Dienestam ir tiesības bez ziņojuma, balstoties uz tā rīcībā esošo informāciju, izskatīt akreditētās izglītības iestādes iesniegumu par izglītības programmas akreditāciju (izņemot izglītības programmu ar atšķirīgu īstenošanas formu) un pieņemt lēmumu akreditēt vispārējās izglītības programmas (tostarp, speciālās izglītības programmas), profesionālās izglītības programmas, izglītības iestādes profesionālās pilnveides izglītības programmas vai profesionālās ievirzes izglītības programmas īstenošanā, tādējādi racionāli izmantojot resursus un novēršot darbību dublēšanos. Dienests pieņem lēmumu akreditēt izglītības iestādi, kas īsteno sporta profesionālās ievirzes izglītības programmu arī gadījumā, ja izglītības iestāde īsteno citu Latvijas izglītības klasifikācijai atbilstošu tam pašam sporta veidam piederīgu akreditētu zemākas pakāpes (bet ne zemāk kā izglītības programmas kods 20V) sporta profesionālās ievirzes izglītības programmu, ja zemākā programma ir akreditēta uz sešiem gadiem bez nosacījuma. Piemēram, akreditēt profesionālās ievirzes izglītības programmu “Futbols” (izglītības programmas kods 20V813001), ja akreditēta izglītības iestāde īsteno profesionālās ievirzes izglītības programmu “Futbols” (izglītības programmas kods 20V813001, 30V813001).  Lai mazinātu administratīvo slogu, paredzēts: ja akreditēta izglītības iestāde piesaka akreditācijai licencētu izglītības programmu vai dienests saņem informāciju par jaunu (citu) akreditētas izglītības programmas īstenošanas vietu, piemēram, citā pilsētā (nav attiecināms uz izglītības iestādes reorganizācijas gadījumiem), dienests, deleģē ekspertus novērtēt izglītības kvalitāti. Ievērojot ekspertu ziņojumā norādīto, dienests lemj par izglītības programmas akreditāciju uz termiņu, kas nepārsniedz izglītības iestādes akreditācijas termiņu, vai informācijas sistēmā ievada informāciju (ja kritēriji novērtēti ar kvalitātes vērtējuma līmeni “jāpilnveido” vai augstāku) par jaunas akreditētas izglītības programmas īstenošanas vietas novērtējumu. Ekspertiem jāpārliecinās, ka jaunajā vietā, kurā izglītības iestāde vēlas uzsākt izglītības programmas īstenošanu, ir, piemēram, nepieciešamie resursi (pedagogi, telpas, materiāli tehniskais nodrošinājums). Šajā gadījumā izglītības iestādei nav jāveic pilna izglītības programmas akreditācija, attiecīgi mazinot administratīvo un finansiālo slogu (paredzot atlīdzību tikai par izdevumiem ekspertiem).  Balstoties uz ekspertu ziņojumā un savā rīcībā esošo informāciju, dienests pieņem lēmumu par izglītības iestādes vai eksaminācijas centra akreditāciju uz sešiem gadiem vai tās atteikumu; par izglītības iestādes akreditāciju profesionālās ievirzes vai profesionālās pilnveides izglītības programmas īstenošanā uz sešiem gadiem, uz sešiem gadiem ar nosacījumu uz diviem gadiem vai tās atteikumu; par izglītības programmas akreditāciju uz sešiem gadiem, uz sešiem gadiem ar nosacījumu uz diviem gadiem vai tās atteikumu; par izglītības programmas akreditāciju uz izglītības iestādes akreditācijas laiku; par akreditētas izglītības programmas jaunas īstenošanas vietas novērtējumu vai atteikumu; par izglītības iestādes vadītāja profesionālās darbības novērtējumu un atbilstību vai neatbilstību amatam; par izglītības iestādes vadītāja profesionālās darbības novērtējuma atteikumu; par kritērija novērtējumu; par akreditācijas vai izglītības iestādes vadītāja novērtējuma anulēšanu. Ja vēsturiski ir izveidojusies situācija, ka izglītības iestādei ir īsāks akreditācijas termiņš par izglītības programmas akreditācijas termiņu, tad izglītības iestādei nosaka garāko akreditācijas termiņu atbilstoši attiecīgajam izglītības iestādes akreditācijas lēmumam.  Kā norādīts, dienests, pieņemot lēmumu, ņem vērā dienesta vai citu kompetento institūciju pārbaudes aktos vai atzinumos norādīto par izglītības iestādes, eksaminācijas centra darbību un izglītības programmas īstenošanu. Tādējādi dienests, pamatojot savu lēmumu ar tā rīcībā esošās informācijas faktu un datu izklāstu, var paaugstināt vai pazemināt akreditācijas ekspertu komisijas ziņojumā norādīto vērtējumu. Šādā gadījumā dienests savā tīmekļvietnē publisko arī papildu informāciju par dienesta pieņemto lēmumu.  Informāciju par izglītības iestādes, eksaminācijas centra vai izglītības programmas akreditāciju uz sešiem gadiem, kritērija novērtējumu, par akreditētas izglītības programmas jaunas īstenošanas vietas novērtējumu vai izglītības iestādes vadītāja atbilstību amatam dienests ievada informācijas sistēmā. Ieraksti informācijas sistēmā ir publiski pieejami, t.i., jebkurai personai ir tiesības iegūt informāciju no informācijas sistēmas, kā arī ieraksts informācijas sistēmā ir uzskatāms par publiski ticamu, līdz ar to trešās personas var paļauties uz šo ierakstu pareizību un attiecīgi rīkoties, kā arī ir nodrošināta sabiedrības informēšana par akreditācijas rezultātu attiecīgajā izglītības iestādē un izglītības iestādes vadītāja profesionālās darbības vērtējumu.  Izglītības iestādei vai eksaminācijas centram par izglītības iestādes, eksaminācijas centra vai izglītības programmas akreditāciju uz sešiem gadiem, kritērija novērtējumu, jaunas akreditētas izglītības programmas īstenošanas vietas novērtējumu vai izglītības iestādes vadītāja atbilstību amatam no informācijas sistēmas tiek nosūtīts elektronisks paziņojums.  Gadījumā, ja izglītības iestāde pieņem lēmumu pārtraukt īstenot izglītības programmu un par šo lēmumu un tā spēkā stāšanās datumu informē dienestu, tad izglītības programmas akreditācija zaudē spēku.  Pāreja uz jaunām kvalitātes jomām un kritērijiem akreditācijas un izglītības iestādes vadītāja novērtēšanas procesā notiks pakāpeniski – akreditācija vispārējās un profesionālās izglītības iestādēs no 2021. gada 1. janvāra, vispārējās un profesionālās izglītības iestāžu vadītāju profesionālās darbības novērtēšana no MK noteikumu projekta spēkā stāšanās, bet pirmsskolas izglītības iestāžu vadītāju profesionālās darbības novērtēšana no 2021. gada 1. septembra.  MK noteikumu projektā ietvertas stingrākas akreditācijas prasības, kas kopumā veicinās izglītības kvalitātes attīstību. Ja visi vērtējamie kritēriji būs novērtēti ar kvalitātes vērtējuma līmeni “labi” vai augstāku, tad dienesta vadītājs pieņems lēmumu akreditēt uz sešiem gadiem izglītības programmu vai izglītības iestādi profesionālās ievirzes un profesionālās pilnveides izglītības programmas īstenošanā, bet uz sešiem gadiem ar nosacījumu uz diviem gadiem – ja kaut viens no kritērijiem novērtēts ar kvalitātes vērtējuma līmeni “jāpilnveido”.  MK noteikumu projekts noteic izglītības iestādes (izņemot izglītības iestādi profesionālās ievirzes un profesionālās pilnveides izglītības programmas īstenošanā) akreditāciju uz sešiem gadiem, ja izglītības iestādē kaut viena izglītības programma ir akreditēta. Ja pieņemts lēmums par izglītības programmas akreditāciju uz sešiem gadiem ar nosacījumu uz diviem gadiem, ne agrāk kā pēc diviem gadiem, kad stājies spēkā lēmums par akreditāciju, dienests novērtē kritēriju, kas iepriekš novērtēts ar kvalitātes vērtējuma līmeni “jāpilnveido”.  Ja minētais kritērijs ir atkārtoti novērtēts ar kvalitātes vērtējuma līmeni “jāpilnveido” vai zemāku, dienests informē Izglītības un zinātnes ministriju (gadījumā, ja izglītības iestādes dibinātājs un izglītības iestādes vadītājs ir viens subjekts) vai dibinātāju par nepieciešamību ierosināt izglītības programmas ārkārtas akreditāciju.  Ja uz atkārtotu akreditāciju izglītības iestāde piesakās gada laikā no dienas, kad stājies spēkā lēmums par akreditācijas atteikumu, akreditācijas ekspertu komisija izglītības iestādē vērtē tikai kritēriju, kas iepriekš novērtēts ar kvalitātes vērtējuma līmeni “jāpilnveido” vai “nepietiekami”.  Dienestam ir tiesības pieņemt lēmumu par izglītības iestādes, eksaminācijas centra, izglītības programmas akreditācijas, izglītības iestādes vadītāja novērtējuma anulēšanu, tostarp, ja izglītības iestādes, eksaminācijas centra darbībā, izglītības programmas īstenošanā vai izglītības iestādes vadītāja darbībā konstatēti normatīvajos aktos noteiktie pārkāpumi izglītības, bērnu tiesību aizsardzības, epidemioloģiskās drošības, būvniecības vai ugunsdrošības jomā un piemērots administratīvais sods. Informācija par administratīvajiem pārkāpumiem tiek iegūta no izglītības iestādes, tās dibinātāja, iestādes, kura ir piemērojusi administratīvo sodu, vai Sodu reģistra, attiecīgi lūdzot sniegt (rakstiska pieprasījuma veidā) nepieciešamu informāciju.  Saņemot un izvērtējot informāciju, kas liecina, ka izglītības iestādes, eksaminācijas centra, izglītības programmas akreditācijas vai izglītības iestādes vadītāja novērtējuma laikā tika sniegtas nepatiesas vai maldinošas ziņas (kas tieši ietekmēja pieņemto lēmumu) vai darbības / izglītības programmas īstenošanas laikā konstatēti normatīvajos aktos noteiktie pārkāpumi, un piemērots administratīvais sods (sk. skaidrojumu iepriekš), un tie ietekmē izglītības kvalitāti, aizskarot izglītībā iesaistīto pušu tiesības un intereses, dienests Administratīvā procesa likumā noteiktajā kārtībā lemj par izglītības iestādes, eksaminācijas centra, izglītības programmas akreditācijas vai izglītības iestādes vadītāja novērtējuma anulēšanu. Noteikumu projekta 34., 48., 49. punktā minētie dienesta lēmumi tiks pieņemti, ievērojot Administratīvā procesa likumā noteikto.  Lai novērstu pastāvošā tiesiskā regulējuma nepilnības, mazinātu dublēšanos, administratīvo slogu, veicinātu izglītības iestāžu, izglītības iestādes vadītāju novērtēšanas lietderību un vienotu pieeju, MK noteikumu projekts paredz gan valsts, gan pašvaldību, gan privātpersonu dibinātajām izglītības iestādēm izglītības iestādes vadītāja novērtēšanu veikt pašnovērtējuma ziņojumā. Šobrīd MK noteikumos Nr. 831 noteiktā izglītības iestādes vadītāja novērtēšana paredzēta valsts informācijas sistēmā “Novērtēšanas elektroniskās veidlapas informācijas sistēma” (NEVIS). Tomēr, kā atzinuši akreditācijas eksperti un izglītības iestāžu vadītāji, tā nav piemērota izglītības un izglītības iestāžu vadītāju darbības specifikai, kā arī neļauj veidot vienotu izglītības kvalitātes vērtēšanas sistēmu. Izglītības iestādes vadītāja novērtēšana tiek organizēta reizi sešos gados vienlaikus ar akreditāciju, izņemot pirmsskolas izglītības iestādes vadītāja profesionālās darbības novērtēšanu (organizē reizi sešos gados), un tāda izglītības iestādes vadītāja novērtēšanu, kurš stājies amatā pirmo reizi (organizē divu gadu laikā, bet ne agrāk kā pēc sešiem mēnešiem no amatā stāšanās dienas). Ja ar izglītības iestādes vadītāju nolemts izbeigt darba tiesiskās attiecības, nav lietderīga šādas personas profesionālās darbības novērtēšana. Šajā gadījumā tiek vērtēti noteikumu projekta 26.1., 26.2. un 26.3. apakšpunktā minētie kritēriji, bet jaunā izglītības iestādes vadītāja profesionālās darbība tiks novērtēta divu gadu laikā, bet ne agrāk kā pēc sešiem mēnešiem no amatā stāšanās dienas.  MK noteikumu projekts paredz, ka izglītības iestādes vadītāja novērtēšana ir akreditācijas kvalitātes joma, attiecīgi attīstot vienotu izglītības kvalitātes novērtēšanas sistēmu valstī.  Pildot OECD rekomendāciju veicināt izglītības iestādes dibinātāja iesaisti izglītības iestāžu pašvērtēšanas procesā un izglītības kvalitātes paaugstināšanā, ir precizēta izglītības iestādes dibinātāja (visbiežāk tā ir pašvaldība) loma izglītības kvalitātes nodrošināšanā. Lai pilnveidotu izglītības iestādes vadītāju kompetences izglītības iestādes vadības darbā un personāla pārvaldībā, sniegtu izglītības iestādes vadītājiem iespējas izvērtēt savas stiprās puses un jomas, kurās profesionālais sniegums jāuzlabo, MK noteikumu projektā ir noteikta detalizēta izglītības iestāžu dibinātāju atbildība (tostarp, izglītības iestādes dibinātāja atbalsts, pārraudzība, finansiālā iesaiste) akreditācijas un izglītības iestāžu vadītāju novērtēšanas procesā.  MK noteikumu projektā noteikta ārkārtas akreditācijas un izglītības iestādes vadītāja profesionālās darbības ārkārtas novērtēšanas organizēšana. Tādējādi, ievērojot Izglītības un zinātnes ministrijas (gadījumā, ja izglītības iestādes dibinātājs un izglītības iestādes vadītājs ir viens subjekts) vai dibinātāja ierosinājumu, tiks nodrošināta nepārtraukta izglītības iestāžu (to vadītāju) darbības uzraudzība, izglītības kvalitātes attīstība un izveidots instruments regulāram izglītības kvalitātes ārējam monitoringam, lai uz izmaiņām izglītības kvalitātē varētu reaģēt nekavējoties, negaidot kārtējo izglītības iestādes vai izglītības programmas akreditāciju vai izglītības iestādes vadītāja novērtēšanu.  MK noteikumu projekta pielikumā paredzēts, ka profesionālās izglītības iestāde vai izglītības iestāde, kura īsteno profesionālās izglītības programmu (izņemot izglītības iestādi, kura īsteno profesionālās ievirzes izglītības programmu), pašnovērtējuma ziņojumā norāda informāciju atbilstoši vienotajiem Eiropas kvalitātes nodrošināšanas ietvarstruktūras profesionālajā izglītībā un profesionālajā tālākizglītībā (EQAVET) izglītības kvalitātes indikatoriem: pedagogu dalība profesionālās kompetences pilnveidē, izglītojamo skaitu profesionālās izglītības programmās, profesionālo izglītību ieguvušie, izglītību ieguvušo nodarbinātība, apgūto prasmju izmantošana darba vietā, riska grupu iekļaušanās profesionālajā izglītībā, profesionālās izglītības programmu pieprasījuma apzināšana darba tirgū un profesionālās izglītības programmu pieejamības veicināšana. Minētos EQAVET izglītības kvalitātes indikatorus dienests izmantos izglītības kvalitātes monitoringam. |
| 3. | Projekta izstrādē iesaistītās institūcijas un publiskas personas kapitālsabiedrības | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts ietekmē Izglītības iestāžu reģistrā reģistrētas izglītības iestādes, to vadītājus un dibinātājus.  Izglītības iestādes (dati uz 01.09.2020.; kopā 2222):  - vispārējās izglītības iestādes (izņemot speciālās izglītības iestādes) – 637;  - profesionālās pamata un vidējās izglītības iestādes – 53;  - profesionālās ievirzes izglītības iestādes – 247;  - profesionālās tālākizglītības un pilnveides izglītības iestādes – 638;  - speciālās izglītības iestādes – 44,  - pirmsskolas izglītības iestādes – 603. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projektā izglītības iestāžu un izglītības programmu akreditācijas un izglītības iestāžu vadītāju novērtēšanā ir paredzēts izmantot informācijas sistēmu. |
| 3. | Administratīvo izmaksu monetārs novērtējums | 1) Izglītības iestādes iesnieguma (akreditācijas, izglītības iestādes vadītāja novērtēšanas) iesniegšanas dienestā administratīvās izmaksas:  C = (6.25 x 2) x (1 x 1) = 12.5 *euro*  2) Izglītības iestādes pašnovērtējuma ziņojuma iesniegšanas dienestā administratīvās izmaksas:  C = (6.25 x 2) x (1 x 1) = 12.5 *euro*  3) Dienesta administratīvās izmaksas par iesnieguma (akreditācijas, izglītības iestādes vadītāja novērtēšanas) un pašnovērtējuma ziņojuma dokumentu izvērtēšanu:  C = (7.5 x 31) x (1 x 1) = 232.50 *euro*  4) Dienesta administratīvās izmaksas par informācijas un dokumentu izvērtēšanu (sākotnējā dokumentu un informācijas izvērtēšana dienestā):  C = (7.5 x 40) x (1 x 1) = 300 *euro*  5) Dienesta administratīvās izmaksas par izglītības iestādes vadītāja un dibinātāja informēšanu par akreditācijas ekspertu komisijas sastāvu:  C = (7.5 x 40) x (1 x 1) = 300 *euro*  6) Akreditācijas ekspertu komisijas administratīvās izmaksas par akreditācijas ziņojuma sagatavošanu:  C = (7.42 x 40) x (1 x 1) = 296.80 *euro*  7) Akreditācijas ekspertu komisijas administratīvās izmaksas par izglītības iestādes vadītāja novērtēšanas ziņojuma sagatavošanu:  C = (7.42 x 20) x (1 x 1) = 148.40 *euro*  8) Dienesta administratīvās izmaksas par akreditācijas lēmuma pieņemšanu un informācijas ievadi informācijas sistēmā:  C = (7.5 x 2) x (1 x 1) = 15 *euro*  9) Dienesta administratīvās izmaksas par izglītības iestādes vadītāja novērtēšanas lēmuma pieņemšanu un informācijas ievadi informācijas sistēmā:  C = (7.5 x 2) x (1 x 1) = 15 *euro*  10) Dienesta administratīvās izmaksas par informācijas apstrādi, lēmuma sagatavošanu un nosūtīšanu adresātam:  C = (7.5 x 2) x (1 x 1) = 15 *euro*  11) Dienesta administratīvās izmaksas par akreditācijas un izglītības vadītāja atbilstības amatam informācijas ievadīšanu informācijas sistēmā:  C = (7.5 x 1) x (1 x 1) = 7.5 *euro*  12) Dienesta administratīvās izmaksas par lēmuma pieņemšanu (lēmums par izglītības iestādes vadītāja novērtējuma anulēšanu)):  C = (7.5 x 2) x (1 x 1) = 15 *euro*  13) Dienesta administratīvās izmaksas par lēmuma pieņemšanu (lēmums par akreditācijas anulēšanu):  C = (7.5 x 2) x (1 x 1) = 15 *euro*  14) Dienesta administratīvās izmaksas par izglītības kvalitātes indikatoru apkopošanu un izvērtēšanu:  C = (7.5 x 3) x (702 x 1) = 15 795 *euro*  15) Dienesta administratīvās izmaksas par kritērija izvērtēšanu:  C = (7.5 x 30) x (1 x 1) = 225 *euro*  Dienesta administratīvās izmaksas tiks nodrošinātas tā budžeta ietvaros. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021. gads | | 2022. gads | | 2023. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nav. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | MK noteikumu projekts tiks īstenots Izglītības un zinātnes ministrijas esošo budžeta līdzekļu ietvaros, tādējādi nav nepieciešams veidot jaunas amata vietas. | | | | | | |
| 8. Cita informācija | Nav. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar MK noteikumu projektu ir sagatavoti grozījumi Ministru kabineta 2017. gada 12. septembra noteikumos Nr. 541 “Izglītības kvalitātes valsts dienesta maksas pakalpojumu cenrādis”. |
| 2. | Atbildīgā institūcija | Dienests. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par MK noteikumu projektu dienests informēja:  - 2019. gada 23. – 24. oktobrī Eiropas Komisijas dalībvalstu konsultācijās par izglītības kvalitātes vērtēšanas jautājumiem;  - 2019. gada 30. oktobrī – 2. novembrī vispārējās izglītības akreditācijas ekspertu profesionālās pilnveides kursos;  - 2019. gada 5., 12., 13. novembrī profesionālās izglītības akreditācijas ekspertu komisiju vadītāju un nozaru ekspertu kursos;  - 2020. gada 17., 23., 24. janvārī, 10. februārī vispārējās izglītības akreditācijas ekspertu un komisiju vadītāju kursos;  - 2020. gada 30. janvārī, 20. februārī, 3. martā profesionālās izglītības akreditācijas nozaru ekspertu kursos;  - 2020. gada 7. februārī arodbiedrības *Latvijas Izglītības vadītāju asociācija* darba sanāksmē Gulbenē;  - 2020. gada 26. februārī Latvijas Republikas Saeimas Izglītības, kultūras un zinātnes komisijas sēdē;  - 2020. gadā piecos reģionālajos semināros izglītības iestāžu vadītājiem, vadītāju vietniekiem un pilsētu / novadu izglītības speciālistiem: 21. februārī Zemgales reģionālais seminārs Jelgavā, 25. februārī Latgales reģionālais seminārs Daugavpilī, 10. martā Vidzemes reģionālais seminārs Valmierā, 11. martā Rīgas un Pierīgas reģionālais seminārs Rīgā, 25. martā un 3. aprīlī attālināti Kurzemes reģionālais seminārs;  - 2020. gada 12. martā Latvijas Pašvaldību savienības Izglītības un kultūras komitejas rīkotajā tiešsaistes sēdē.  Informācija par plānotajām izmaiņām izglītības kvalitātes vērtēšanā tika publicēta dienesta tīmekļvietnē [www.ikvd.gov.lv](http://www.ikvd.gov.lv), nozares izdevumos *Skolas Vārds* (2020. gada 3. aprīlī), *LIZDA VĒSTNESIS* (2020. gada ziemas izdevumā Nr. 14), *Neatkarīgā Rīta Avīze* (2020. gada 6. martā).  2020. gadā dienests īsteno Izglītības un zinātnes ministrijas finansētus 24h kursus izglītības iestāžu vadītājiem “Izglītības iestāžu darbības tiesiskie pamati”, kā arī īstenos pilsētu un novadu izglītības speciālistu 36h kursus par dibinātāja atbildību kvalitātes vērtēšanas procesā, kuru laikā padziļināti turpinās informēt par MK noteikumu projektu. |
| 2. | Sabiedrības līdzdalība projekta izstrādē | MK noteikumu projekta izstrādes procesā dienests konsultējās ar Izglītības un zinātnes ministrijas, Valsts izglītības satura centra un Latvijas Nacionālā kultūras centra pārstāvjiem. |
| 3. | Sabiedrības līdzdalības rezultāti | MK noteikumu projekta izstrādes procesā ir ņemti vērā sabiedrības pārstāvju sniegtie priekšlikumi.  Par dienesta tīmekļvietnē [www.ikvd.gov.lv](http://www.ikvd.gov.lv) ievietoto MK noteikumu projektu sabiedrības viedokļi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests, izglītības iestādes, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts nepaplašina dienesta funkciju loku. Saistībā ar MK noteikumu projekta izpildi dienestā netiks veidotas jaunas amata vietas.  Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

Inita Juhņēviča 67358078

inita.juhnevica@ikvd.gov.lv